František Weiss

**František Weiss**, SJ (iné mená: **František Xaver Weiss**,  ; * 16. marec 1717, Trnava† 10. január 1785, Budín) bol uhorský jezuita, matematik, astronóm a univerzitný profesor, rektor Trnavskej univerzity v rokoch 1774/75 a dekan jej filozofickej fakulty v rokoch 1770 až 1772.
 
Weiss patril k priekopníkom astronómie v Uhorsku. Dlhé roky pôsobil ako riaditeľ univerzitnej hvezdárne v Trnave a v Budíne, a ako redaktor časopisu *Observationes astronomicae...,* prvého vedeckého časopisu v oblasti prírodných vied v Uhorsku (vychádzal 1757 až 1772). Výsledky jeho pozorovaní sú považované za jedny z najstarších systematických meraní na svete.
 
Bol strednej postavy. Hovoril po slovensky, nemecky a latinsky. Rozumel pravdepodobne aj francúzštine, pretože v tomto jazyku dostával listy, hoci sám na ne odpovedal po latinsky.
 
Je po ňom pomenovaná *Cena Františka Weissa* udeľovaná rektorom Trnavskej univerzity v Trnave.
 
## Životopis
František Weiss sa narodil v roku 1717 v Trnave. Presný dátum jeho narodenia nie je známy. Podľa matriky bol však pokrstený 16. marca a tento dátum sa v neskorších dokumentoch uvádza aj ako dátum jeho narodenia. Františkovým otcom bol Ján František Weiss, katolícky majster sitár pochádzajúci z Kittsee. Františkovou matkou bola Mária Šajčinová. František mal dve sestry. Staršia sestra Sophia sa narodila v roku 1715, dátum a miesto narodenia Františkovej sestry Terézie nie je známy. Rodina nevlastnila v Trnave dom, ale bývala v podnájme, v krídle domu trnavského vzdelanca Štefana Munkáčiho. František tak vyrastal na dvore, kde bývalo viacero remeselníkov, no zároveň, kde existovala úcta k vzdelaniu a ku knihám. Prvé štúdium získal zrejme, podobne ako väčšina trnavských remeselníkov, na Katedre jazykov Trnavskej univerzity.
 
Ako šestnásťročný (1733) vstúpil Weiss do Spoločnosti Ježišovej a svoj dvojročný noviciát absolvoval v Trenčíne, pod patronátom Antona Vánosiho. Po zložení rádových sľubov vyučoval na jezuitských gymnáziách v Skalici a Banskej Štiavnici. Sám začal následne študovať na univerzite v Košiciach (1738) a následne v Trnave (1739 až 1740), kde získal doktorát z filozofie. Vplyv na jeho vzdelanie mal osobitne fyzik a astronóm František Borgia Kéri, s ktorým aj neskôr významne spolupracoval. V roku 1736 vydal Weiss svoju prvú knihu o kométach. Po absolvovaní štúdia vyučoval gramatiku v Žiline (1742) a neskôr humanioru v Skalici a v Košiciach (1744 až 1745). Po skončení juniorátu v rakúskom Grazi absolvoval štúdium teológie a v roku 1750 sa v Judenburgu stal riadnym členom Spoločnosti Ježišovej.
 
O Weissovej činnosti v 50. rokoch 18. storočia exitujú dvojaké správy. Podľa generálneho katalógu Spoločnosti Ježišovej bol v rokoch 1753 až 1757 profesorom matematiky a histórie v Steyri, a v roku 1758 regentom seminára. Podľa iných prameňov už pôsobil v Trnave. V tom čase začala Trnavská univerzita s výstavnou observatória na základe projektov Maximiliána Hella, s ktorým sa Weiss dobre poznal. Po jej dostavaní v roku 1762 bol Weiss vymenovaný za jej riaditeľa a význačne sa zaslúžil o jej rozvoj a vybavenie. Niektoré nástroje pre observatórium vytvoril dokonca sám. Na Trnavskej univerzite prednášal Weiss študentom matematiku a astronómiu, no o jeho pôsobení ako učiteľa sa mnoho nevie. Na svojej alma mater bol tiež dekanom filozofickej fakulty (17701772) a v akademickom roku 1774/1775 dokonca rektorom.
 
V roku 1777 bola Trnavská univerzita presťahovaná do Budína, kam sa premiestnil aj Weiss. V novom pôsobisku vybudoval nové observatórium a prednášal praktickú astronómiu. Zomrel v roku 1785 v Budíne.

## Dielo
**Publikácie**:

* *Posthumi honores Exc. ac Ill. D. Comitis Alexandri Karoly* (slov. *Posmrtná pocta grófovi Alexandrovi Karolymu*; Košice, 1744) 
* *Historia Comitis Gabrielis Antonii Erdődy de Monyorokerck, episcopi Agriensis...* (slov. *Životopis grófa Gabriela A. Erdődyho de Monyorokerck, jágerského biskupa*; Košice, 1745)
* *Calendarium Tyrnaviense ad Annum Jesu Christi 1756* *bissextilem* (slov. *Trnavský kalendár na rok Ježiša Krista 1756*; Trnava, 1755)
* *Observationes astronomicae annorum 1756... 1770 in observatorio Collegii Academici Societatis Jesu Tyrnaviae...* (slov. *Astronomické pozorovania rokov 1756 až 1770 v observatóriu Akademického kolégia Spoločnosti Ježišovej v Trnave*; Trnava, 17591770)
* *Astronomiae physicae juxta Newtoni Principia breviarium, methodo scholastica ad usum studiosae juventutis* (slov. *Stručný prehľad astronómie podľa Newtonových zásad zostavený scholastickou metódou pre potreby študujúcej mládeže*; Trnava, 1760)
* *Panegyricus Divo Francisco Xaviero dictus* (slov. *Panegyrika na počesť svätého Františka Xavierskeho*; Trnava, 1770)
* *Beyträge zu versehiedenen Wissenschaften* (slov. *Príspevky k rozličným vedám*; Viedeň, 1775)

Sledoval Mesiac, prechod Venuše pred kotúčom Slnka či zatmenia Jupiterových satelitov. V roku 1769 pozoroval a zameriaval aj kométu. Svoje výsledky publikoval v Uhorsku i v zahraničí (Paríž, Berlín). Výsledky publikoval bez komentárov.

## Cena Františka Weissa
Rektor Trnavskej univerzity v Trnave udeľuje každoročne pri príležitosti Dňa študentstva a Dňa boja za slobodu a demokraciu (17. november) študentskú *Cenu Františka Weissa*. Laureátmi ceny sú študenti, ktorí „*sa vyznačujú mimoriadnym talentom, usilovnosťou, tvorivosťou a občianskou odvahou*“. Ocenenie má symbolizovať spojenie vedeckej zvedavosti s pokorou, samostatnosti s odvahou slobodne myslieť a osobný rozvoj s úsilím o dobro celku. Prvýkrát bola cena udelená v roku 2025 rektorom Milošom Lichnerom.

## Referencie

 
## Externé odkazy

* Záznam o narodení a krste v matrike farnosti Trnava; pokrstený ako Franciscus Vajsz
 

 

Kategória:Absolventi Trnavskej univerzity (historickej)
Kategória:Vyučujúci na Trnavskej univerzite (historickej)
Kategória:Slovenskí jezuiti
Kategória:Slovenskí matematici
Kategória:Slovenskí vedeckí spisovatelia
Kategória:Slovenskí univerzitní profesori
Kategória:Slovenskí astronómovia
Kategória:Uhorskí astronómovia
Kategória:Uhorskí matematici
Kategória:Uhorskí autori náučnej literatúry
Kategória:Uhorskí univerzitní profesori
Kategória:Uhorské kresťanské osobnosti
Kategória:Osobnosti z Trnavy